Ons is so geneig om vas te val in wat ander mense van ons dink, dat ons verleer om te weet wie ons is. Van kleins af word ons op minder en meer subtiele maniere voorgeskryf oor wie en wat ons moet wees. En alhoewel ons iewers in ons lewe darem begin ontdek wie ons is, is die stemme van buite dikwels baie sterker as ons eie interne waarheid oor wie God ons gemaak het. Daar bestaan ’n sterk teorie wat sê dat ons persoonlikhede eintlik die masker is waarmee ek myself in die wêreld verdedig. Dit is met ander woorde nie wie ek werklik is nie, maar eerder die manier wat my ego ontwerp het om my teen die wêreld te beskerm.